丹青閣
作者：華岳
朝代：宋

paragraphs: 未識丹青意，凭欄試解嘲。
煙雲朝起陸，汀渚暮生潮。
山卓數枝筆，天橫一幅綃。
霞收紅暈淺，溪褪綠痕消。
箇裏風煙冷，于中景物饒。
飛黄凌翠閣，寒碧瞰紅橋。
酒盡香凝甕，詩成錦掣標。
朱衣扶客醉，翠袖殢人嬌。
屏帳接千里，畫圖連九霄。
長風來水尾，斜日轉山腰。
赤脚支筇穩，蒼頭控馬驕。
老臣今已矣，兒女總金貂。